Тормош уны йыш ҡына һайлауҙар алдына ҡуя, уның һәр ваҡыт дөрөҫ ҡарарға килергә хәленән килмәй, ҡайсаҡ тормош уға һайлау ҡалдырмай. Нисек ул ғалим булып китә һуң тип аптырар уҡыусы? Бының өсөн ул оҙон һәм ауыр юл үтә: табелсе, тимер юлын таҙартыусы, декан, ансамблде ойоштороусы, мәктәп директоры, Мәскәү дәүләт университеты аспиранты, тарих факультетының декан урынбаҫары. Уның эшләгән эштәрен, ҡаҙанған уңыштарын һанай китһәң… Ҡайһы берҙәрен телгә алып китеү ҙә етә. Мәҫәлән, ғалим 7 томлыҡ башҡорттар тарихын яҙыуға ҙур өлөш индерә. Уға 3-сө томды, йәғни XVI быуат уртаһынан XVIII быуат аҙағына тиклемге осорҙо, әҙерләүҙе йөкмәтәләр. Ғалим башҡорттарҙың Рәсәйгә үҙ ирке менән ҡушылыуын дәлилләгән документтар булмауы тураһында бер нисә тапҡыр ултырыштарҙа сығыш яһай. Уға шул Иван Грозный тапшырған жалованный грамоталарҙың архивтарҙан күсермәһен булһа ла табырға ҡушалар. Һөҙөмтәлә ул аспиранттары менән көньяҡ башҡорттары менән мең ырыуы башҡорттарына бирелгән жалованный грамоталарҙың күсермәһен табыуға ирешә. Бынан тыш улар башҡорттарҙың Рәсәйгә үҙ ирке менән ҡушылыуын дәлилләгән Мәскәү батшаларының башҡорттарға биргән һаҡлау грамоталарына юлыға.